הוועדה המיוחדת למאבק בנגע הסמים, כנסת 16, פרוטוקול מספר 101, 2005-11-02 09:30

יחיאל חזן: בוקר טוב, אני מתכבד לפתוח את ישיבת הוועדה הראשונה בפתיחת מושב החורף.

יחיאל חזן: על סדר היום של ישיבת הוועדה – שיקום משתמשי סמים והחזרתם למעגל העבודה.

יחיאל חזן: ביקשתי לקיים את הנושא הזה לדיון, בשל העובדה שבסיורים שאני עושה ברחבי הארץ, מתגלה לנגד עיניי תופעה של נרקומנים, שהם משתמשי סמים לשעבר, שהיום הם בעצם הפכו להיות נקיים.

יחיאל חזן: המערכת אולי נתנה את הדעת, אבל לא עושה מספיק כדי לקלוט אותם למסגרת חזרה לעבודה, חזרה לחיים.

יחיאל חזן: מצאתי לנכון לקיים את הדיון כדי לבדוק מה אנחנו יכולים לעשות על מנת לקדם את הנושא, גם סיירתי באחד הימים לפני תום המושב הקודם עם חבר הכנסת, סגן השר אלי אפללו.

יחיאל חזן: הסתבר לי שהמדינה לא עושה מספיק למרות שיש כוונות טובות, יש היום פרוייקט שנמצא בתכנון שנקרא – תכנית תפנית, של שילוב תעסוקתי לנפגעי סמים נקיים.

יחיאל חזן: אז רק תכניות, בפועל התיקצוב לא קיים כמעט.

יחיאל חזן: ישנם פרוייקטים מסויימים שאני יודע שקיימים, למשל בעיריית כרמיאל.

יחיאל חזן: ישנו פרוייקט שעדיין לא הייתי שם, ביקשתי להגיע לשם, והוא בראשון לציון - השתלבות של מכורים לשעבר, או נרקומנים נקיים, במסגרת תעסוקתית משולבת בפרוייקט ייחודי שנעשה שם.

יחיאל חזן: גם בעיריית דימונה יש פרוייקט כזה, אבל זה על קצה המזלג.

יחיאל חזן: מדינת ישראל של היום משקיעה משאבים רבים במשרדי הממשלה השונים, אם זה בחינוך, אם זה ברווחה, אם ברשות למלחמה בסמים.

יחיאל חזן: הקשר המערכתי הוא לא רציף ולא משולב.

יחיאל חזן: כולנו יודעים מה עובר נרקומן ביום שהוא נכנס למחלה הארורה הזאת, ואנחנו כחברה קשה לנו מאוד לקלוט אותם.

יחיאל חזן: במקום עבודה עם אנשים נורמטיבים, לא רוצים להתעסק וגם מעסיקים לא רוצים להתעסק עם עובדים שהיו להם בעיות של מעצרים, ובעיות של עבר פלילי בגלל המצב שהם נקלעו אליו.

יחיאל חזן: מצאתי לנכון, בגלל פניות רבות כמו שאמרתי בתחילת דבריי, לעשות הכל כדי לשנות את המצב.

יחיאל חזן: פניתי לשר האוצר בנימין נתניהו, כדי להשיג תקציב.

יחיאל חזן: בסיכום עם הרשות למלחמה בסמים עם חיים מסינג, הגענו למסקנה שאנחנו נשיג תקציב שמונח היום על השולחן לשנת 2006, שהוא יהיה תקציב צבוע.

יחיאל חזן: אני יודע שהשיקום של הנגמל או של הנרקומן בתעסוקה הוא חלקי, הוא לא נותן פתרון מלא, ואולי לא עוזר לו לצאת לגמרי ממעגל הסמים.

יחיאל חזן: ישנם מחקרים שנעשו שבערך בין 10% ל-15% נקיים חוזרים למעגל הסמים, למרות שהם נקלטים בעבודה.

יחיאל חזן: זימנתי פה את האנשים, ואני רוצה לשמוע את הדברים.

יחיאל חזן: כמובן גם כן את סגן השר נשמע קודם, יש לו מה לחדש לנו, ואחר כך נקיים דיון.

אלי אפללו: אדוני היושב ראש, אני רוצה לציין שהסיור שאדוני היושב ראש ואני קיימנו במלכישוע לימד אותי - באופן אישי אומרים טוב מראה עיניים ממשמע אוזניים.

אלי אפללו: מייד ראיתי את הצורך איך לפתור את הבעיות שיש לנו היום במוסדות כאלה או אחרים, לא צריך רק לשקם אותם, אלא צריך באמת לשקם אותם באופן סופי.

אלי אפללו: האופן הסופי הוא לשלב אותם במסגרת התעסוקה, כדי להיכנס למעגל החיים, אני קורא לזה.

אלי אפללו: מעגל התעסוקה הוא הסיכוי הכי טוב שלהם להשתלב בתוך מערכת החיים הנורמלית כמו שיש לכל אזרח.

אלי אפללו: אם לא נשלב אותם בתוך מסגרת תעסוקתית, ונוכל לתת להם פתרון, או לפחות לנסות לתת פתרון בשילוב, ולתת להם הבנה בתעסוקה, הרי אין ספק שבאמת אחוז האנשים שנגמלים מסמים יחזור בחזרה למעגל הסמים.

אלי אפללו: בסיור הזה לפחות שני פתרונות מידיים נתתי להם בעזרתך, כאשר ראיתי את הצורך.

אלי אפללו: במלכישוע לאפשר שלושה קורסים במסגרת הכשרה מקצועית, וגם פתרנו להם בעיות מגורים על ידי מגורים חדשים למקום, אבל זה טיפה בים.

אלי אפללו: זו דוגמה קלאסית לבעיה נקודתית שאם באמת לא הייתי בא לסיור ביוזמתך, לא יכולתי לראות את הבעיה.

אלי אפללו: אני מציע שכמו שעשית איתי סיור, כך תעשה את הסיור עם עוד אנשים ועוד גופים.

אלי אפללו: לגופו של עניין, רימונה תציג את התכנית הראשונית שהגענו להסכמה עם האוצר ועם התמ"ת כדי לשלב תקציב מסויים שהוא ראשוני.

אלי אפללו: אני חושב שהתקציב הזה הוא טיפה בים, הוא צריך להיות הרבה יותר גדול.

אלי אפללו: האוצר צריך לראות את סדר העדיפות, כי הנזק שגורם לעצמו ולחברה איש שמשתמש בסמים הוא פי עשר, פי עשרים, אני לא יודע את המידה שהוא גורם בסופו של דבר במקום לתקצב אותם בתקציב, אני אומר לכם, פעוט בסך הכל.

אלי אפללו: אני שמח שהייתה לי ההזדמנות להיות כאן ולשמוע מקרוב את הנוכחים.

יחיאל חזן: הייתי רוצה לשמוע את נציג משרד הרווחה.

יחיאל חזן: אני יודע שנכון להיום אין פסיכולוגים תעסוקתיים המייעצים לגורמים שונים בתוך המערכת.

יחיאל חזן: אם יש, אני רוצה לשמוע כמה יש, ומה המשרד עושה.

יחיאל חזן: למשל אין מאגר מידע שמרכז מקומות עבודה ומקומות שמספקים הכשרה תעסוקתית לנפגעי סמים.

יחיאל חזן: אני מדבר על מאגר מידע, זה אולי דבר שצריך לקחת בחשבון.

יחיאל חזן: סגן השר דיבר על מחסור בתקציבים, שהוא דבר בהול.

יחיאל חזן: אני דיברתי על החשדנות ואי האמון של המערכת כלפי נפגעי הסמים.

יחיאל חזן: הדבר שהוא עומד גם כן לנגד עיניי זה העדר מחוייבות מטעם המערכת עצמה כלפי אותם נפגעי סמים ושילובם התעסוקתי בפועל.

יחיאל חזן: כאשר אני מדבר בפועל, מעבר לתכניות שבינתיים אולי קורמות עור וגידים.

יחיאל חזן: היום אנחנו מוצאים את עצמנו במצב שהוא בלתי נסבל.

יחיאל חזן: אני אשמח מאוד שנציגת משרד הרווחה תציג לנו את הדברים.

איריס מורדקוביץ': ברור לנו הרבה מאוד שנים שמערך הטיפול הוא יוצא מן הכלל, אבל אי אפשר לסיים טיפול מבלי שעושים אינטגרציה של המטופל בקהילה, ואינטגרציה אומר לטפל בו בכל ממדי החיים.

איריס מורדקוביץ': זה אומר נכון, אנחנו עושים טיפול במשפחה, צריך לעשות טיפול בחברה, צריך להחזיר אותו גם למעגל העבודה.

איריס מורדקוביץ': במעגל העבודה התחלנו לעשות פרוייקטים, משרד התמ"ת והרשות למלחמה בסמים ב-1995.

איריס מורדקוביץ': הפרוייקט הזה היה משלב בארבעה מקומות בארץ באמצעות מכינות טכנולוגיות.

איריס מורדקוביץ': זו היתה תכנית מיוחדת, עשר עד שתיים עשרה שנות לימוד, תכנית ארוכה יותר מתכניות התמ"ת.

איריס מורדקוביץ': בסופה היה איבחון וחזרה של האנשים לעבודה, זה גם מפורט.

איריס מורדקוביץ': היו לא מעט שנים, מ-1995 עד שנת 2002 שעברו תהליך של חזרה לעבודה, התכנית היתה נפלאה.

איריס מורדקוביץ': לצערי זה נפסק, החלוקה של המשרד הפך להיות התמ"ת, ברווחה היה לנו עוד יותר ממיליון שהיה מוקצה לנושא הזה של שיקום תעסוקתי, פשוט נמוג.

איריס מורדקוביץ': אני מבינה שכרגע יש תהליכים של לנסות להחזיר את זה.

אלי אפללו: 2 מיליון שקלים.

איריס מורדקוביץ': אני מבינה שעדיין יש בעיה, כי זה כנראה הולך לנוער ואני אחראית על מבוגרים.

איריס מורדקוביץ': אני מבינה שיש כאן מהלכים שמטפלים בהם.

איריס מורדקוביץ': אני רוצה להתייחס בתוך הפרק של ההיסטוריה והתשתית.

איריס מורדקוביץ': מה שאני מנסה להגיד, שברור לנו שמטופל עובר טיפול פרטני משפחתי וקבוצתי, חייב לעבור של תהליך תעסוקה, והתחלנו אותו אי שם לפני מספר שנים, והופסק מהעדר תקציב.

איריס מורדקוביץ': מה שקורה היום – כשאתם ציינתם את מלכישוע - - -

אלי אפללו: זו היתה דוגמה.

איריס מורדקוביץ': אני פשוט מתחברת אליה, כי מלכישוע זו אחת משמונה קהילות טיפוליות שהתמ"ת נתן לרווחה כסף כדי להפעיל את הדברים הנפלאים שאתה עכשיו חידשת, אבל חידשתם במלכישוע ויש לי עוד שבעה אחרים, שם זה לא חודש.

איריס מורדקוביץ': אז כדאי לדעת שאנחנו ערים לזה.

איריס מורדקוביץ': אני מסכימה עם כל מלה ממה שאתה אומר, אבל זה נפסק.

איריס מורדקוביץ': היו"ר יחיאל חזן: אבקש ברשותך שתעבירי לי את המקומות הנוספים ששם אין, כדי שאני בתקציב הזה אדאג לפחות לתקצב את הדבר הזה, כי אני רואה בפער הזה, או בתווך הזה, בין משרד העבודה למשרד הרווחה שבגלל תקציב מסויים זה לא קיים, ואני רוצה לשנות את המצב.

אלי אפללו: רציתי רק ליידע, בקשה מיידית של משרד התמ"ת - בתקציב הקרוב אנחנו מבקשים להשלים את שבעת המקומות החסרים.

אלי אפללו: רימונה תציג את זה, אני חושב שזה צודק לחלוטין.

איריס מורדקוביץ': אגיד מה קורה היום.

איריס מורדקוביץ': אם אני מחברת את התפיסה ששיקום תעסוקתי הוא חלק מטיפול בחזרה לחיים נורמטיביים, ואני מחברת את העובדה שכל הגורמים חושבים כך ולא רק אני היום, גם הרשות למלחמה בסמים וגם אחרים.

איריס מורדקוביץ': אנחנו ישבנו, בעצם גילה אספה את החומר וכתבה את התכנית, היא נמצאת פה והיא המפקחת הארצית אצלי.

איריס מורדקוביץ': אנחנו בנינו תכנית שנקראת "תפנית", היא בעצם תכנית של שילוב תעסוקתי שתעבוד לצד רשויות מקומיות וקהילות טיפוליות, ותעשה את אותו מהלך שעשינו בעבר, ותתן מענה ל-210 מטופלים ביחידת זמן.

איריס מורדקוביץ': אבל זה באמת כרגע על הנייר, התכנית הולכת להיות מוגשת ב-8 בנובמבר למיזם התעסוקתי, אם זה יאושר, כנראה 70% מהתקציב שזה נקודה בים בשביל שבעה מקומות עוד בהתחלה.

איריס מורדקוביץ': אני מקווה שאצליח לגייס את ה-30% האחרים מגורמים אחרים.

יחיאל חזן: על איזה תקציב אתם מדברים?

איריס מורדקוביץ': 4 מיליון שקלים בשנה.

אלי אפללו: על ה-30% אחוז?

איריס מורדקוביץ': אולי מיליון, זה התקציב שצריך לגייס.

איריס מורדקוביץ': אני חושבת שזה התחלה, כל הגורמים שותפים, מאמינים.

איריס מורדקוביץ': אנחנו בתחילת דרך שהיא בעצם המשך, ובאמת אנחנו רוצים לקדם אותה.

איריס מורדקוביץ': תודה.

יחיאל חזן: האם יש איזושהי מסגרת של שכר שאתם מייעדים למטופל שהולך בעצם למקום עבודה, שיישאר לו בסופו של יום, בואי נגיד בראש, להישאר במקום עבודה, את יכולה להגיד לי על מה מדובר, אתם תכננתם על מה מדובר?

יחיאל חזן: על איזה שכר מדובר?

יחיאל חזן: על איזה אופן של חלוקה תקציבית אתם רוצים לדבר?

יחיאל חזן: בתוך רשות מקומית כמו שאני יודע שזה קיים בדימונה, האם השכר יהיה שחלק אתם תשתתפו וחלק העירייה תשתתף?

יחיאל חזן: על איזה שכר בסופו של דבר מדובר?

יחיאל חזן: הרי צריך תמריץ שבן-אדם כזה ייצא לעבודה, האם מדובר רק על שכר מינימום.

יחיאל חזן: מאוד חשוב לי לדעת על מה מדובר.

אלי אפללו: הייתי רוצה להמשיך בשאלה נוספת.

אלי אפללו: האם המרכזים האלו מתחייבים להשמה?

אלי אפללו: חשוב לי מאוד לדעת.

אלי אפללו: כדי שכולם יבינו, מה זה נקרא השמה.

אלי אפללו: הקורסים האלו שאנחנו נותנים להם, שייכנסו למסגרת תעסוקתית, שבעצם מי שנותן להם את הקורסים, יתנו להם קורסים מתאימים ונכונים שהיו משולבים בעבודה, לפחות 50% מהמטופלים.

אלי אפללו: בעבר נתנו להם קורסים שלא התאימו לכלום, ואין להם שום מחוייבות להשמה, בעצם זו אליה וקוץ בה.

אלי אפללו: האם הקורסים האלה מתחייבים להשמה מינימום של 50%?

יחיאל חזן: אולי תכנית ויסקונסין?

אלי אפללו: לא, תכנית ויסקונסין זה דבר נפרד, גם על זה אני מוכן לדבר.

אלי אפללו: יש תכנית חדשה לאוצר שאולי אנחנו נוכל לעשות שיתוף פעולה, זה מסלול תעסוקה.

אלי אפללו: זה מסלול שבא לעודד תעשיינים לשלב עובדים בתוך התעשייה, בסיבסוד מטעם המדינה בין 1,000 ל-2,000 שקלים לעובד.

אלי אפללו: הסיבסוד הזה בא לתגבר את התעשייה בפריפריות באזורים האלה.

אלי אפללו: האם אנחנו יכולים לעשות מיזם משותף ביחד עם התמ"ת, שנקבע אחוז מסויים של קליטת העבודה.

אלי אפללו: למשל במוגבלים קבענו איזשהו אחוז של קליטת מוגבלים בתוך זה.

אלי אפללו: בתכנית הכוללת פרמטרים שהם ייקבעו מי יקבל את המסלול הזה.

אלי אפללו: אני רק שואל האם התמ"ת ומשרד העבודה ומשרד התעסוקה היו משולבים בתוך כלל התכנית הזאת, כולל מרכז השקעות.

אלי אפללו: כי אם אנחנו עושים מאגר מוחות עם כל הגורמים שיש לנו, אין לי שום ספק שיש לנו פתרון.

אלי אפללו: רק איך אנחנו עושים את האשכול הזה.

אלי אפללו: אני רואה שכל אחד מושך את השמיכה לכיוון שלו, בעצם השמיכה מספיק גדולה לכולם, יש לנו פתרונות והם קיימים אצלנו.

אלי אפללו: האם אנחנו עשינו דיון מרוכז לאשכול כולל האוצר, כולל מרכז השקעות, כולל כל הגורמים לעניין.

אלי אפללו: היום אני מציע לכם, בואו נרכז אשכול.

אלי אפללו: אני מאתגר אתכם פה להסכים לכך, ואדוני היושב ראש חושב שהמפתח לבעיה היא איך לרכז אשכול כולל כדי לפתור את הבעיה.

אלי אפללו: מסלול התעסוקה זה מסלול שדיברתי בוועדת הכספים, זה היה מסלול שהצלחתי להעביר אמנם בכוח, אבל מאוד קשה.

אלי אפללו: עובדה, הוא הצליח בצורה לא רגילה מעל המצופה.

אלי אפללו: ציפו ש-4,000 עובדים יפנו לתעסוקה, היום מעריכים בין 6,000 ל-8,000 עובדים שזה באמת משמעותי.

אלי אפללו: אני חושב שאפשר לשלב אותם באחוזים של כלל האוכלוסייה, של אחוז החוזרים בחזרה למסגרת החיים.

אלי אפללו: שנית, יש מסלול חדש שנבנה, זה מסלול שייכנס לפריפריות לעזרה מאוד מיוחדת לתעשיינים שאני לא רוצה להרחיב עליה.

אלי אפללו: אשמח לקבוע את הקריטריונים, זה כבר בהכנה להצעת חוק בימים הקרובים באוצר.

אלי אפללו: זה עבר את כל המוסדות ממשרד ראש הממשלה, שר התמ"ת, שר האוצר, כל הגורמים.

יחיאל חזן: אולי צריך להכניס בחוק.

אלי אפללו: אני אומר בתום לב, לא חשבתי על זה.

אלי אפללו: הכנסתי מוגבלים, הכנסתי מגיל 50 ומעלה אחוז מסויים, רק הנושא הזה נשמט מראשי.

אלי אפללו: אני מודה, אני חושב שצריך לקחת את זה בחשבון, ולהכניס את זה עכשיו מיידי בקריטריונים, כי יש לתעשיינים היום מוטיבציה מאוד מיוחדת לפרק זמן של שנה לעבור לפריפריות.

אלי אפללו: אני חושב שיש לנו פתרון באמת משמעותי מבחינת השילוב שלהם בתעסוקה.

אלי אפללו: התכנית הזאת יכולה לעזור מאוד.

אלי אפללו: יש גם השמה פנים מפעלית שאנחנו עושים היום במסגרת ההשמה של העובדים במשרד העבודה.

אלי אפללו: שרה חורש היא הנציגה שלנו, והיא בטח תציג זאת.

אלי אפללו: יש לנו הכשרה מקצועית פנים מפעלית, וגם להם אנחנו יכולים לתת פתרון בתוך המסגרת.

אלי אפללו: יש לנו המון תכניות.

אלי אפללו: אדוני היושב ראש, אני חושב שהפתרון באשכול, לאגד את כולם לדבר ולמצוא את הפתרונות.

אלי אפללו: במשרד התעסוקה ומשרד העבודה כאשר ישבנו בינינו למצוא את הפתרונות, ראינו שבגיל חמישים פלוס יש לנו בעיה עם זה שתעשיינים לא קולטים.

אלי אפללו: ברגע שרואים חמישים פלוס שמים בתנאי.

אלי אפללו: היום יש לנו תנאי, לקלוט כאלו וכאלו.

אלי אפללו: נכים קבענו אחוז מסויים, חייבים לקלוט, מי שרוצה להיכנס יקבל את המענקים האלה.

אלי אפללו: באותה מידה אנחנו יכולים להכניס אחוז מסויים, ואני מקווה שהאחוז הזה לא יהיה קיים שלא נצטרך, אבל זה יהיה תחת פיקוח ותחת ההכוונה שלכם.

אלי אפללו: יש לנו פתרון.

איריס מורדקוביץ': אני מאוד מברכת ואני מאוד מסכימה איתך.

איריס מורדקוביץ': הבעיה העיקרית היא שהאוכלוסייה הזאת לא מסומנת כאוכלוסייה שמוכנים להסתכל עליה.

איריס מורדקוביץ': אני חושבת שהאשכול והישיבה ביחד תאפשר לאגם את הקיים.

איריס מורדקוביץ': ישבתי עם אנשי הביטוח הלאומי, ניסיתי לאפשר למכורים להגיע לתכנית ויסקונסין ולא הצלחתי, כי הסבירו לי למה הם לא יכולים בשום מקום להיכנס.

אלי אפללו: כן, הם יכולים להיכנס.

אלי אפללו: מי שאחראי על תכנית ויסקונסין - - -

אירית יפרח-שרצקי: אנחנו מהרשות לשיקום האסיר.

יחיאל חזן: מי היושב ראש שלכם היום?

אירית יפרח-שרצקי: המנכ"ל שלמה בקיש.

אירית יפרח-שרצקי: אני יועצת תעסוקה ברשות לשיקום האסיר, אני קרימינולוגית.

אירית יפרח-שרצקי: ברשותכם, יש לנו הרבה מה להגיד, אבל נצטמצם לנושא התעסוקה.

יחיאל חזן: הנושא היחידי שאני רוצה שנדבר עליו זה רק נושא התעסוקה.

יחיאל חזן: מה עושים משרדי הממשלה כדי לשפר ולשנות את המצב.

יחיאל חזן: אמרתי בתחילת דבריי, שלא יכול להיות מצב שבמדינת ישראל של היום, אתם יודעים שהתקציב שמונח על השולחן הוא 284 מיליארד שקלים, ומדברים פה על מיליון שקל.

יחיאל חזן: זה פשוט לעג לרש, וזה דבר שלא יכול לעלות על הדעת.

אלי אפללו: אני מתחייב שיש לי פתרון.

יחיאל חזן: כנראה הקצה הזה בתוך החברה, אני לא רוצה לדבר במלים חריפות, זה דבר שאף אחד לא שם עליו.

יחיאל חזן: סליחה על הביטוי העדין הזה.

יחיאל חזן: כולנו יודעים, ואתם שיושבים פה מסביב לשולחן, ואם זה משרדי הממשלה השונים שמטפלים בהרבה מאוד תחומים בתוך המסגרת החברתית, אנחנו יודעים את האמת שאף אחד לא רוצה לקלוט את האנשים האלה.

יחיאל חזן: פשוט אף אחד לא רוצה לקלוט את האנשים, שהיום הם בעצם אנשים שרוצים לחזור למעגל החיים.

יחיאל חזן: הם אנשים שרוצים לחזור למעגל העבודה.

יחיאל חזן: אם משרד הרווחה, ואם הרשות לשיקום האסיר, ואם משרד החינוך, גם האוצר, ואם כל משרדי הממשלה יכולים לתקצב ולשים תכניות שהן תכניות טובות.

יחיאל חזן: אם הם ישימו דגש על כך, קודם כל המעסיק צריך להבין שאצלו בראש הוא חייב לשנות את הקונספציה שהאנשים האלה הם לא אנשים פושעים, הם אנשים חולים קודם כל.

יחיאל חזן: כמו שאנחנו רואים בכל מקום להבדיל אלפי הבדלות, לעזור לחולי סרטן לחזור למעגל החיים.

יחיאל חזן: אלה אנשים חולים, הם לא אנשים פושעים.

יחיאל חזן: אתם גם צריכים לדבר על כך.

יחיאל חזן: כשאני בא למלכישוע, או אני בא לירושלים ל"קרן התשובה" ואני רואה אנשים משוועים לעבוד, משוועים לחזור למקום עבודה, מייד נשמע את האנשים, אנשים שחזרו למעגל החיים, שאף אחד לא רוצה לתת להם עבודה.

יחיאל חזן: זה דבר שלא יכול לעלות על הדעת היום בשנות האלפיים, לא יכול לעלות על הדעת.

יחיאל חזן: מעבר לכך שיש תכניות, אתם, משרד התעסוקה, חייבים להעביר מסר למרכזי התעסוקה שלכם, לכל לשכות התעסוקה בכל הארץ, שהאנשים האלה הם אנשים שרוצים לחזור למעגל החיים, הם לא פושעים, פשוט לא רוצים לקבל אותם אפילו לעבוד בתור מנקה בסופר.

יחיאל חזן: שמעתי את הדברים האלה מאנשים, שלא רוצים לקבל עובד כזה שפעם היה נרקומן, אני אומר שזה חולה, אני לא אומר שזה פושע שפעם היה צורך סמים, לא רוצים לקבל אותו אפילו בתור מנקה בסופר.

יחיאל חזן: לא מנהל הסופר ולא העובדים שעובדים שם לקבל אותו לחברה בחזרה.

יחיאל חזן: אם יש תכניות כמו שאתה אומר, או חוק שאתה אומר ששלושה גורמים רוצים לחבור יחד כדי לתת פתרון תעסוקתי, אני חושב שבתוך החוק הזה צריך להקצות משאבים להסברה בתוך אותם מרכזי תעסוקה.

יחיאל חזן: המציאות בחיים יותר חזקה מכל דבר אחר, כולנו יודעים את זה.

יחיאל חזן: לא יכול להיות מצב שבן-אדם עבר שיקום, נגמל, נקי, החברה לא רוצה לקבל אותו, אבל יש תכניות שאולי רוצים להחזיר אותו לתעסוקה.

יחיאל חזן: בפועל אשמח לשמוע אם תוכלי לתת לי נתונים, כמה אנשים נקיים חזרו לתעסוקה ונשארו בתעסוקה?

יחיאל חזן: תודה.

אלי אפללו: קצת צרם לי, או שאני לא יודע והייתי רוצה לשמוע ממכם, לפחות במשרד העבודה לא קורה כזה דבר תנאי שמעסיק לא קולט עובד.

אלי אפללו: אין לו שלט על הראש הייתי נרקומן.

אירית יפתח שרצקי: מבקשים תעודת יושר.

אלי אפללו: תעודת יושר זה לא רק לנרקומן.

אלי אפללו: יש הרבה מאוד נרקומנים שאין להם בכלל בעיה עם תעודת יושר.

אלי אפללו: אני יודע, המון חיילים או אנשים אחרים שהשתמשו בסמים, לא עוברים את התהליך שהמשפחות שלהם רוצות לתת להם להיגמל, והם לא צריכים לעבור את התהליך של תעודת יושר.

אלי אפללו: בוא ניקח את זה בפרופורציה.

אלי אפללו: אני יודע לפחות על שלושה-ארבעה מקרים.

אריאל אבוקסיס: זה בקושי אחוז או שניים.

אלי אפללו: אני מדבר באופן כללי.

אלי אפללו: זאת אומרת תעודת יושר זה לא רק לנרקומן, זה לכל אחד שעבר עבירה פלילית.

אלי אפללו: אנחנו לא יכולים להכריח את התעשיינים להעסיק אנשים שיש להם בעיה עם תעודת יושר.

אלי אפללו: אנחנו יכולים למצוא את הדרך לשלב אותם או להכריח אותם לקלוט עובדים כאלו.

אלי אפללו: כמו שאנחנו מנסים היום בדרך של פתרונות במענקים שאנחנו נותנים לתעשיינים לקלוט אנשים עם מוגבלויות, אנשים מגיל חמישים פלוס.

אלי אפללו: כל מיני אוכלוסיות חלשות כאלה או אחרות.

אלי אפללו: אני מסכים לחלוטין עם אדוני היושב ראש שאמר, שהפתרון הוא באשכול שנמצא את הפתרון ביחד.

אלי אפללו: הזדעזעתי כאשר שמעתי ממך את הנתונים כמה הצעירים שלנו משתמשים בסמים.

אלי אפללו: נדהמתי מהאחוזים.

יחיאל חזן: 300 אלף בני אדם היום באים במגע בשימוש בסמים, זה הנתון.

אלי אפללו: אני מדבר על נוער לפני צבא.

אלי אפללו: על הנתון הזה בכלל הזדעזעתי.

אלי אפללו: אומרים שאולי 80% ניסו סמים, אני לא יודע אם הנתון נכון או לא נכון.

אלי אפללו: אם מאשרים לי סימן שזה נכון.

אלי אפללו: 80% מהנוער שלנו נגע בצורה כזאת או אחרת - - -

אירית יפתח שרקצי: לא 80%, קצת פחות.

אלי אפללו: אז לא 80%, אז 75%.

אלי אפללו: אם אני טועה מבחינת האחוז לכאן ולכאן, זאת לא הכוונה להטעות.

אלי אפללו: אחר כך הם הולכים לצה"ל והנזק שיש בצה"ל זה גם שימוש בסמים, אחר כך לחברה.

שושי סוקניק: אם אתה לוקח סמים ואלכוהול אתה מגיע כמעט ל-100%.

אלי אפללו: אוי ואבוי, אני מתחיל לדאוג.

אלי אפללו: אני מקווה שלא.

אלי אפללו: באנו יותר לשמוע מאשר להשמיע.

אלי אפללו: אשמח לשמוע.

אלי אפללו: בבקשה.

אירית יפתח שרצקי: הרשות לשיקום האסיר מפעילה החל משנת 2000 תכניות פיקוח לאסירים משוחררים.

אירית יפתח שרצקי: המשמעות של זה, שכל אסיר שרוצה להשתחרר שיחרור מוקדם, מחוייב לתכנית פיקוח שאנחנו אחראים עליה, תכנית שיקום שכוללת בתוכה את הנושא של גמילה מסמים וכן הלאה, כשהנושא של פיקוח תעסוקתי הוא בעצם שלנו.

אירית יפתח שרצקי: מה זה פיקוח תעסוקתי – אנחנו מפעילים תכנית, שנה מיום שיחרורו של האסיר הוא עובד באופן מסודר במקום עבודה, מציג אחת לחודש תלושי הבטחה, אנחנו מבקרים אותו במקום העבודה.

אירית יפתח שרצקי: בגדול, הנסיון שלנו הוא טוב מאוד, רוב האסירים המשוחררים עובדים ומתפקדים במקומות העבודה.

אירית יפתח שרצקי: איפה המקום שלנו פה, אנחנו באמת די מרגישים לבד.

אירית יפתח שרצקי: אני עובדת ברשות מזה ארבע שנים בתהליך של שיווק לגיוס מעסיקים ידידים.

אירית יפתח שרצקי: מעסיקים ידידים הם אותם מעסיקים שיודעים מראש שהם מעסיקים אסירים משוחררים, והמשמעות העיקרית היא שהם פשוט לא דורשים תעודת יושר.

אירית יפתח שרצקי: אין לי שום יכולת לתגמל את המעסיקים האלה, אני פשוט מאוד יושבת ומשכנעת אותם מדי יום כמעט להעסיק אסיר משוחרר.

אירית יפתח שרצקי: מסתמכת על טוב ליבם, משכנעת אותם שמדובר באנשים בעלי מוטיבציה מאוד גבוהה לחזור ולהשתקם בחברה.

אירית יפתח שרצקי: היום אני יכולה להגיד לכם שבירושלים יש לנו למעלה מ-70 מעסיקים ידידים, שזה נתון יפה.

אירית יפתח שרצקי: הם לא מעסיקים באופן רציף את האסירים המשוחררים, הם נמצאים במאגר שלנו.

אירית יפתח שרצקי: זה עובד, כי גם נציגים מתכנית ויסקונסין פנו אלינו במטרה לבקש את העזרה שלנו בגיוס מעסיקים ידידים.

אירית יפתח שרצקי: חשוב לי להגיד – אנחנו רק בירושלים שניים, יש עוד אחד בבאר שבע, אחד בחיפה ואחד בתל-אביב.

אירית יפתח שרצקי: בסך הכל אנחנו ארבעה בכל הארץ.

אירית יפתח שרצקי: הגיוס של המעסיקים הידידים הוא אפשרי, הוא לא קשה.

אירית יפתח שרצקי: אני כל כך מסכימה עם מה שאתם אומרים שהתקציב באמת יכול להיות כל כך דל הייתי אומרת.

אירית יפתח שרצקי: אם אנחנו מצליחים לגייס מעסיקים בלי לתגמל אותם בשום צורה, חוץ מלעשות אחת לשנה כנס מעסיקים ידידים, מחלקים תעודות הוקרה ותודה, עושים להם סיורים מדי פעם בבתי הכלא בשיתוף עם שב"ס.

אירית יפתח שרצקי: המעסיקים מוכנים להעסיק ויש להם רצון טוב.

אירית יפתח שרצקי: הדגש שלנו כחברה זה פשוט להתחיל לתת איזשהו תגמול למעסיקים, בדיוק כמו שיש לקשישים, לנכים ולילדים אוטיסטים.

אירית יפתח שרצקי: כל מעסיק שאנחנו פונים אליו, אומר יש לי היום מקום, נכון, אני צריך להעסיק כך וכך ילדים בסיכון כך וכך, ואף אחד לא שמע על אסירים משוחררים.

אירית יפתח שרצקי: יש לנו מוצר מאוד קשה לשיווק, ואנחנו עדיין מאמינים בו, והתוצאות הן מאוד יפות.

אירית יפתח שרצקי: הייתי שמחה להציג נתונים.

יחיאל חזן: השאלה אם את יכולה לתת לנו, כיוון שאנחנו פה מקיימים דיון של שילוב תעסוקתי לנפגעי סמים נקיים, מתוך הנתונים שאת יכולה להציג, האם את יכולה להגיד לי כמה אסירים שהיו משתמשים בסמים בבית הסוהר נקלטו בעבודה.

יחיאל חזן: אני מבינה את הרציונל שאת מדברת על שיקום אסיר בכלל.

יחיאל חזן: כפי שאמרתי בתחילת דבריי, אני רוצה לקדם את התעסוקה של אותם נרקומנים שהיום נקיים במסגרת התעסוקה, שמדינת ישראל יכולה בעצם לתת להם.

יחיאל חזן: הרי לא יכול להיות מצב שבן-אדם כבר התאמץ והלך למרכז גמילה, ועבר תהליך של גמילה, והוא כבר ברוך השם נקי ומשפחתו מתחילה לחייך.

יחיאל חזן: הוא חוזר בחזרה למעגל של הסמים בגלל שאין לו תעסוקה.

יחיאל חזן: זאת אומרת יש פה שתי בעיות.

יחיאל חזן: אני לא אומר שהתעסוקה פותרת את הבעיה לגמרי בשיקום, אבל היא נותנת נדבך מסויים.

יחיאל חזן: אם תוכלי לתת נתונים זה יעזור.

אלי אפללו: אירית, זה לא מוצר, זה אנשים.

אלי אפללו: זה פשוט חרה לי.

אירית יפתח שרצקי: זה היה במרכאות, בגלל שאני מדברת במונים כלכליים.

אירית יפתח שרצקי: תאמין לי שאנחנו מתייחסים אליהם במלוא הכבוד והערכה.

יחיאל חזן: אם יש לך את הנתונים פה אשמח.

אריאל אבוקסיס: אני רכז תעסוקה, עובד סוציאלי באחד ההוסטלים של שיקום האסיר, מטעם הרשות לשיקום האסיר.

אריאל אבוקסיס: אני רוצה לציין ש-60% מהאסירים שפונים אלינו הם מכורים לסמים.

אריאל אבוקסיס: מבחינת הנתונים אנחנו לא מדברים על אסירים, 60% שפונים אלינו הם נפגעי סמים מכורים נקיים.

אריאל אבוקסיס: מבחינת הנתונים, כל האנשים שנקלטים אצלנו מההשמה התעסוקתית בדרך כלל, בהערכה גסה, 80% מהם נקלטים במקומות עבודה ומתמידים במקום עבודה.

מרי אהרון: בנוגע למה שאמרת פשוט לחדד את זה.

מרי אהרון: כשאתה אומר 80% חוזרים למעגל העבודה, זה נתון לגבי נפגעי סמים או בכלל אסירים?

אריאל אבוקסיס: בכלל אסירים.

מרי אהרון: ונתונים לגבי נפגעי סמים שזה נושא הדיון, כמה חוזרים למעגל העבודה?

אירית יפתח שרצקי: 50%.

אריאל אבוקסיס: אני רוצה לומר שקודם כל העבודה שלנו מתחילה בכלא.

אריאל אבוקסיס: אנחנו מקיימים סדנאות, אנשים שאין להם רקע תעסוקתי, קשה להם בכלל להשתלב בעבודה.

אריאל אבוקסיס: מסבירים להם על הזכויות.

אריאל אבוקסיס: כל אסיר שיוצא על תנאי נפגשים איתו באופן אישי, פרטני, עוד כשהוא נמצא בכלא.

אריאל אבוקסיס: אחרי שהם משתחררים אנחנו עוזרים להם להיקלט במקום עבודה, עוזרים באיך לנהל ראיון עבודה, עוזרים בכתיבת קורות חיים, עושים את התיווך עם מעסיקים ידידים וגם עם מעסיקים שהם לא ידידים.

אריאל אבוקסיס: אנחנו מלווים אותם גם אחרי שהם נקלטים במקום עבודה, בודקים שהם באמת עובדים, נענים לכל הקשיים שיש להם שם.

אריאל אבוקסיס: זה מסע שלם, זה לא נקודה של השמה, מיישמים את הבן-אדם בעבודה ובזה נגמר הסיפור.

אריאל אבוקסיס: אלו אנשים חולים והם צריכים את כל הטיפול שמסביב כדי שהם יתמידו במקום העבודה ויישמרו שם לאורך זמן.

אריאל אבוקסיס: אני חייב לומר שמבחינת ההיקף שלנו, חמישה אנשים שמתעסקים בתעסוקה, כי אנחנו היחידים שמתעסקים בתעסוקה, חמישה בכל הארץ בכל המערך של האסירים שפונים אלינו זה באמת טיפה בים.

אלי אפללו: אריאל אומר דבר נכון, הם 5 אנשים בכל הארץ.

אלי אפללו: אבל בדיוק מה שאתם עושים תכנית ויסקונסין עושה.

אריאל אבוקסיס: תכנית ויסקונסין לא מקבלת אסירים עם עבירות פליליות, הם מפנים אותם אלינו בחזרה.

אלי אפללו: לא.

אלי אפללו: תכנית ויסקונסין באה לטפל במי שמקבל הבטחת הכנסה.

אלי אפללו: והיא אחראית גם לאנשים שמקבלים הבטחת הכנסה שפעם היו נרקומנים או שהם במסגרת של גמילה והכל בסדר.

אלי אפללו: היא לא מפנה אליכם, היא מפנה אליכם אנשים שמכורים.

אלי אפללו: בוא נפריד את זה בינינו.

אלי אפללו: אני יודע את זה, אני בניתי את התכנית של ויסקונסין, אני מכיר אותה על בורייה, אני אחראי גם לתכנית הזאת.

אלי אפללו: היא אחראית לגבי אנשים שהיום הם לא מכורים לסמים, והיא אחראית ללמד איך להתקבל, איך למלא טפסים לקורות חיים, אפילו ביקורת איך להתלבש, איך לפנות.

אלי אפללו: אם אפילו צריך לקבל טיפול שיניים הם עושים להם, מא'-ת'.

אלי אפללו: הבעיה שלנו זה איגום משאבים.

אלי אפללו: אתם ארבעה פה, בתכנית ויסקונסין יש 30, 40.

אלי אפללו: אצלם יש 10, 20.

אלי אפללו: בסופו של דבר הרבה מאוד גופים מטפלים בזה וכל אחד קצת.

אלי אפללו: יש לי הרגשה אדוני היושב ראש, שהדבר העיקרי שאתה צריך לעשות זה אשכול.

יחיאל חזן: אדוני סגן השר, אני רוצה שתדע, ניסיתי בכל כוחי לעשות איגום משאבים בכל משרדי הממשלה השונים בנושא התקציבי.

יחיאל חזן: אף אחד לא מוכן לשחרר את מה שיש לו בידיים.

יחיאל חזן: כל אחד רוצה לשמור על חלקת האלוקים הקטנה שלו.

יחיאל חזן: כשאתה מדבר על כך שצריך לעשות איגום משאבים, אני בא מכיוון אחר לגמרי.

יחיאל חזן: משרדי הממשלה השונים כולם מחזיקים כל אחד את התקציבים אצלם, לא רוצים לשחרר אותם, ולא רוצים לשבת ביחד כדי לאגם משאבים.

יחיאל חזן: אני חושבת שמדינת ישראל משקיעה הרבה מאוד כסף, אבל כל כסף שמושקע בנפרד לא מביא לתוצאה חיובית.

אלי אפללו: אני מתחייב לך כעל ממונה על משרד העבודה, ומשרד התעסוקה ותכנית ויסקונסין, שאלה שלושת הגופים העיקריים חוץ ממשרד הרווחה, שאני לא יכול להיות אחראי עליה, לדאוג לכך ששלושת הגופים יהיו פה בתוך האשכול הזה, שזה האשכול העיקרי שאצלנו במשרד הם משולבים.

אלי אפללו: במשרד אצלנו יש אשכול לעניין הזה.

אלי אפללו: אנחנו מטפלים בו, מתכנסים, דנים בו באופן משותף, האוצר שותף לעניינים האלו.

אלי אפללו: אנו בתוך תוכנו משתפים פעולה.

אלי אפללו: אני מאוד אשמח אם תרצה להביא את זה לדיון אצלך וכל הנוגעים בדבר בעניין הזה.

אלי אפללו: אני מתחייב שאענה בצורה חיובית, כי אתה עושה עבודה נהדרת וחשובה.

יחיאל חזן: אני מודה לך סגן השר.

יחיאל חזן: יש פה נציג שעבר תהליך של גמילה, והיו לו קשיים בקבלה לעבודה?

יחיאל חזן: אולי תוכל להציג את עצמך.

יחיאל חזן: אני רוצה שתמקד את הדברים כדי לראות אם אנחנו לא תלושים מהמציאות.

יחיאל חזן: מצד אחד כמו שאמרתי יש תכניות, ואני שמח לשמוע מה שאמרה הנציגה של הרשות לשיקום האסיר, וגם הנציגה של משרד העבודה והרווחה.

יחיאל חזן: אני רוצה לראות האם בפועל מה שנאמר פה משתלב עם המציאות.

משה שלוש: אני בוגר "קרן התשובה".

משה שלוש: אני מכור נקי מזה שמונה שנים, נתקלתי בקשיים שדיברו פה, כמו למשל הפחדים שקיננו בתוכי להיכנס למקום עבודה, הנה אני אסיר משוחרר, לקחתי סמים בעבר.

משה שלוש: כל מה שדיברתם פה זה אמת.

משה שלוש: למזלי הטוב השתלבתי בעולם התשובה, נכנסתי לישיבות ושם מתייחסים קצת אחרת.

משה שלוש: ברגע שבן-אדם קיבל עליו תשובה, אז לא מתייחסים לעבר שלו.

משה שלוש: לא מתייחסים בכובד כמו ששמעתי פה.

משה שלוש: יש חלק ניכר ונכבד בכל הקטע של העבודה בקשר לאנשים שמשוקמים וחוזרים לעצמם.

משה שלוש: המרכיב העיקרי של ההחלמה זה 90% עבודה.

יחיאל חזן: האם כאשר אתה היום הולך לעבודה, יש לך עדיין קשיים?

משה שלוש: אני זה מקרה אינדיבידואלי.

משה שלוש: אני עובד בישיבה, אני מכיר את הקשיים האלה בתחילת דרכי.

משה שלוש: כל מה שדיברו פה זה אמת.

משה שלוש: כל מכור נקי נתקל בזה.

משה שלוש: כמו שאמרתם להעסיק אדם בתור פועל ניקיון גם בזה הוא נתקל במחסום.

משה שלוש: הבעיה היא מסביב זו בעיית הדיור.

אלי אפללו: מה זה בעיית הדיור?

משה שלוש: אנחנו אנשים שהתחלנו את החיים שלנו באשמתנו כמובן, אבל כמו שמדברים פה שהחברה צריכה לבוא לקראתנו.

משה שלוש: אם אני התחלתי את החיים שלי בגיל 30, בטח שלא אקנה בית בעוד 20, 30 שנה.

משה שלוש: זה עומד מולי, וזה מהווה לי קושי להמשך.

יחיאל חזן: אתה פנית למשרד השיכון?

משה שלוש: פניתי.

משה שלוש: אני נמצא בטיפול עם משרד העבודה והרווחה וגם עם משרד השיכון.

משה שלוש: בינתיים זה לא זז.

אלי בן-שטרית: אני מטופל מתדון.

אלי בן-שטרית: לגבי הרשות לשיקום האסיר אני חייב להגיד, לפני עשרה חודשים שוחררתי ממאסר בהפתעה.

אלי בן-שטרית: לאחר 24 שנות מאסר נטו פניתי פעם ראשונה לרשות לשיקום האסיר, הפתרון שנתנו לי – רצו לשלוח אותי לישיבה מאור התשובה.

אלי בן-שטרית: לא הציעו לי שום עזרה, והייתי גר פה באוהל ברחבת הכנסת.

אלי בן-שטרית: אבל זה לא העניין.

יחיאל חזן: אני רוצה שתספר לי על קשיים.

יחיאל חזן: אני מבקש שתספר על קשיים בקבלה לעבודה, מה עובר עליך, מה אומרים לך?

אלי בן-שטרית: כשאני מגיע לאיזשהו מעסיק, ולא רק אני, בכלל כמטופל מתדון, מתחילים לשאול אותי מה אני עושה, איפה אני גר.

אלי בן-שטרית: אני לא משקר, אני חייב להגיד שאני אסיר משוחרר, או עם עבר פלילי כי בודקים.

אלי בן-שטרית: למה אני עושה זאת, אולי בגלל העבר שלי והנסיון, אם קורה משהו בקומה שש, ואני עובד בקומה אחת, אז לוקחים את רשימת העובדים, בן שטרית אתה ראשון, אני כבר נשפטתי.

אלי בן-שטרית: מאוד חורה לי, עד עכשיו לא שמעתי את עניין ההתייחסות למטופלי מתדון שהם גם נפגעי סמים.

אלי בן-שטרית: יש 5,000 מוכרים מטופלי מתדון בקטע של תעסוקה.

אלי בן-שטרית: הם רק מתוחזקים בתרופה וזהו.

אלי בן-שטרית: בירושלים יש 500 מטופלים, באים בבוקר, מקבלים את התרופה- - -

יחיאל חזן: לא עובדים.

יחיאל חזן: אין להם עבודה, לא מקבלים אותם לעבודה.

אלי בן-שטרית: נכון, יפה.

אלי בן-שטרית: מה שקורה כרגע בירושלים, וזה מה שנתתי לך במעטפה, הסכנה שה-500 האלה עוד מעט כולם יחזרו לרחוב, כי לפני ארבעה חודשים הצלחנו לפתוח איזשהו מקום שיוכלו לשבת כל היום במקום להסתובב ברחובות, ואני מארגן ארוחות צהריים וכאלה.

אלי בן-שטרית: יש במרכז אולם של בערך 500 מטר מרובע, אפשר להרים את הכפפה כמו שעשו בשב"ס.

אלי בן-שטרית: להביא למקום מעסיקים, או להסב את האולם הזה לתעסוקה, כי אלו אנשים שאפשר לתת להם לעשות עבודות כמו בשב"ס, הרכבת שקעים וכאלה, במקום שיסתובבו ברחוב, גם ירוויחו כמה לירות, כי הם חיים מ-1,200 שקלים הבטחת הכנסה, מזה 500 שקלים עבור הטיפול.

אלי בן-שטרית: מה נשאר, 700 שקלים?

אלי בן-שטרית: אני כבר 10 חודשים דר רחוב וגר במקום, שם במרכז, אין לי בית.

אלי בן-שטרית: אני לא מכניס את הבעיה שלי.

אלי בן-שטרית: כרגע לגבי המטופלים בירושלים, אין להם שום תעסוקה.

אלי בן-שטרית: ל-450 איש יש 3 עובדים סוציאליים.

אלי בן-שטרית: ודבר חשוב נוסף, אנחנו לא יכולים לקבל משירותי הרווחה שום עזרה בטענה של כפל טיפול, כי אנחנו מקבלים סיוע במרכז המתדון.

אלי בן-שטרית: מה שקורה הוא תלושים.

אלי בן-שטרית: אבל יש 3 עובדים סוציאליים על 500 מטופלים.

אלי בן-שטרית: אפשר לראות בירושלים אנשים בלי תעסוקה, כמעט בלי כסף.

אלי בן-שטרית: הם היום חיים על זה שאולי יש יום שאני כן אארגן אוכל או לא אוכל.

אלי בן-שטרית: עבודה אין לאף אחד.

אלי בן-שטרית: זה מתייחס למטופלי מתדון, גם אותם להכניס לכל הקטע של אשכול וכאלה.

יחיאל חזן: אני ארצה לשמוע את הנציגה של הרשות למלחמה בסמים.

יחיאל חזן: אבל אני אבקש לקבל נתונים של כמה משתמשים שמצליחים להיקלט ולחזור למעגל העבודה, אם יש לך.

איריס מורדקוביץ': יש במסמך שלי הנתונים.

ריקי צימר: בשיקום אנחנו רואים ערך עליון.

ריקי צימר: אנחנו מאמינים שבלי תעסוקה הם לא יוכלו לחזור לחיים הנורמטיביים, ובוודאי יחזרו לשימוש בסמים.

ריקי צימר: אנחנו באמת תומכים ומסייעים, ועובדים בשיתוף המשרדים.

ריקי צימר: משרד הרווחה, הרשות לשיקום האסיר, ליצירת ויוזמות לפתיחת מקומות תעסוקה.

ריקי צימר: אגב, בבאר שבע הוקם מרכז תעסוקתי למשתמשי מתדון.

אלי אפללו: כמה עובדים יש בנושא הזה, יש לך נתון?

ריקי צימר: אין לי נתון, אני לא יכולה להגיד.

אלי אפללו: פה מדברים על ארבעה עובדים.

ריקי צימר: בתחום התעסוקה, או בתחום הטיפול?

אלי אפללו: בתחום הטיפול בסמים.

איריס מורדקוביץ': משהו כמו 500 עובדים.

אלי אפללו: הטיפול בתעסוקה כמה יש?

איריס מורדקוביץ': אין בכלל.

יחיאל חזן: חמור ביותר, זה פשוט חמור ביותר.

יחיאל חזן: זה דבר שלא יכול לעלות על הדעת, שמצד אחד יש 500 עובדים בלטפל במשתמשים.

יחיאל חזן: גמרו לטפל במשתמשים, יש משתמש שהוא כבר נקי, רוצה תעסוקה אין כלום, אין מי שיטפל בו.

יחיאל חזן: הדבר הזה צריך לעלות על סדר היום הציבורי.

יחיאל חזן: אני חושב שאנחנו חייבים לשנות את המצב הזה.

יחיאל חזן: אדוני סגן השר, גם אתה, אני מכיר אותך כשאתה רוצה אתה יכול.

יחיאל חזן: כמו שדחפת בוועדת הכספים את ויסקונסין, אתה חייב לעזור לנו ולמדינת ישראל לשנות את המצב הזה.

יחיאל חזן: זאת שערורייה ממש.

ריקי צימר: אנחנו מקווים בסיוע הג'וינט להקים מרכזים נוספים למשתמשי המתדון, שאנחנו רואים בה גם אוכלוסייה מאוד חשובה לשיקום תעסוקתי.

אלי בן-שטרית: יש לנו מקום - - -

יחיאל חזן: אדוני סגן השר, אומר לך בן-אדם, צריך לבחון את מה שהוא אומר, אני לא יודע אם זה נכון או לא.

יחיאל חזן: אני יודע שיש להם מקום, הוא הזמין אותי לבקר, עדיין לא הספקתי לבקר שם.

יחיאל חזן: יש שם 500 או 400 או 300 איש, יתנו להם תעסוקה, כמו שנותנים לשיקום אסירים או למוגבלים, זה נותן להם פתרון גם כן.

אלי בן-שטרית: יש מבנה עכשיו.

ריקי צימר: אני רוצה רק לציין, אני חושבת שהקטע התקציבי פה הוא מאוד משמעותי.

ריקי צימר: אני חושבת שמה שציינת יכול להוות איזשהו פתרון.

ריקי צימר: כי באמת אם יהיו תקציבים לנושא זה, אז נוכל יותר לעסוק בזה כי זה ערך עליון לגבי הרשות למלחמה בסמים, והיא עושה למען שיקום התעסוקתי.

רימונה חן: אני רוצה להתחיל במה שעשינו בעבר עם משרד הרווחה.

רימונה חן: עבדנו בשיתוף פעולה מלא.

רימונה חן: לרוב זה מכינות, זאת אומרת השלמה של השכלה לפני קורסים או לפני יציאה לעבודה.

רימונה חן: הוצאנו כספים מתוך התקציב שלנו לפעילויות של נגמלי סמים.

רימונה חן: עם השנים כמובן היה קיצוץ תקציבי, והיו סדרי עדיפויות.

רימונה חן: זה כמו שמיכת היתום, כל אחד, כמו שאתה אומר, מושך לכיוון שלו.

רימונה חן: היו סדרי עדיפויות אחרים, והיתה החלטה להפחית את הפעילות מול נגמלי הסמים.

רימונה חן: כיום יש הבנה אחרת, קיבלנו כסף עבור הפעילות לסמים ונוער.

רימונה חן: זאת אומרת קידום נוער, חסות הנוער.

רימונה חן: מה שנצליח עוד השנה ב-2005, נקצה קצת מהתקציב שלנו.

רימונה חן: הנושא של האשכול יכול להיות פתרון מאוד יעיל, מכיוון שיש מסלולים אצלנו באגף להכשרה שהם יכולים להשתלב בתוכם.

רימונה חן: אם אני מדברת על תמריצים לידידים שלהם, יש לנו מסלולים של הכשרה פנים-מפעלית שבהם אנחנו נותנים תמריצים למעסיק.

אירית יפתח שרצקי: הבנתי שהיה פעם שיתוף פעולה מלא עם הביטוח הלאומי.

אירית יפתח שרצקי: והיום כשאני מתקשרת - - -

יחיאל חזן: לפי מה שאנחנו שומעים, משרד אחד לא יודע מהמשרד השני.

יחיאל חזן: יש פה פשוט קצר בתקשורת.

יחיאל חזן: כרגיל כמו שיש במדינת ישראל בכל תחום, גם בתחום הזה, יש קצר בתקשורת.

אירית יפתח שרצקי: היה.

אלי אפללו: אירית אומרת שזה לא תורה מסיני.

רימונה חן: יש לנו פעילות אחרת שעובדת הרבה יותר טוב--

יחיאל חזן: אני מברך על כך שאני שומע את זה.

רימונה חן: --שמתמרצת את המעסיקים.

רימונה חן: התחלנו בפעילות של הכשרה מפעלית בבניין, שמחליף עובדים זרים, זה גם משהו שהולך לצאת עכשיו לפועל ומקווים שיפרח.

רימונה חן: מעבר לזה עושים קורסים גם בשב"ס, בתוך בתי הסוהר.

רימונה חן: קורסים של הכשרה מקצועית.

ענת כרמי: אבל זה לא ממוקד ספציפית למכורים.

ענת כרמי: יש לנו סך הכל כ-400 אסירים שמועסקים בהכשרה מקצועית, מתוך 10,000 אסירים פליליים, זה טיפה בים.

ענת כרמי: כמה מכורים יש שם?

ענת כרמי: יש לנו כ-50% מכורים זאת אומרת יחסית זה כלום.

רימונה חן: זה גם העניין שלכם איך אתם ממקדים את זה.

רימונה חן: האשכול פה מאוד חשוב לאגם את כל האפשרויות, את כל הגורמים שנוגעים בדבר.

אלי אפללו: מסקנה נוספת, לפחות אצלי במשרד יש שלוש תכניות שמשלימות אחת את השניה.

אלי אפללו: אני בטוח שחלק ממכם אפילו לא יודע.

אלי אפללו: אני מציע בפעם השלישית או הרביעית, אשכול משותף בין כולם לדעתי הוא חלק מהפתרון, אולי הפתרון הגדול.

גילה ברנט: רק שאלתי אם אפשר לקבל את התכניות.

אלי אפללו: מי את?

גילה ברנט: אני מפקחת במשרד הרווחה.

אלי אפללו: אין בעיה.

יחיאל חזן: אני מבקש את רשות הדיבור לאיבגני לבדב.

יחיאל חזן: בבקשה.

איבגני לבדב: כל מה שאמרתם פה, 99,9% זה הנכון.

איבגני לבדב: אני בא להתרשם מעבודה, קודם כל תעודת יושר.

איבגני לבדב: אפילו עבור עובד נקיון תעודת יושר.

איבגני לבדב: לפעמים זה מגיע לכל מיני אבסורדים.

איבגני לבדב: אני חושב שצריך להתייחס לזה שרוב האנשים שהשתחררו מבית הסוהר אין להם קורסים לימודיים, גם קצת קשה עם הקטע הזה.

יחיאל חזן: כמה זמן השתמשת בסמים, מאיזה גיל?

איבגני לבדב: השתמשתי בסמים מגיל 18.5 עד גיל 24.

יחיאל חזן: כמה זמן אתה נקי?

איבגני לבדב: כמעט 4.5 שנים.

יחיאל חזן: 4.5 שנים הצלחת להתקבל לעבודה?

איבגני לבדב: הייתי בבית סוהר.

איבגני לבדב: אני משוחרר כמעט חצי שנה.

יחיאל חזן: ואתה לא מצליח להתקבל לעבודה?

איבגני לבדב: בינתיים לא.

יחיאל חזן: המחסום העיקרי כמו שאתה אומר זה רק תעודת יושר?

איבגני לבדב: תעודת יושר.

יחיאל חזן: אולי צריך לראות איך נותנים פתרון לאנשים כאלה.

אריאל אבוקסיס: אתה נמצא בהוסטל כרגע, בגלל זה אתה לא עובד?

איבגני לבדב: מה זה קשור?

איבגני לבדב: גם בהוסטל אני צריך לעבוד.

יחיאל חזן: תסתכלו איזה מן מצב יש פשוט אבסורדי.

יחיאל חזן: כאשר שר האוצר הציג את התקציב של 1993, הוא אמר אני מוציא מקיצבאות לעבודה.

יחיאל חזן: יש פה אנשים שרוצים לעבוד, לא מקבלים קיצבה, ואם הם מקבלים זה משהו זעום שלא יכול להחזיק אותם ולא יכולים להתקבל לעבודה בגלל העבר שלהם.

יחיאל חזן: הדבר הזה לא יכול לעלות על הדעת בכלל.

יחיאל חזן: הרי על זה דיברתי בתחילת הדיון.

שושי סוקניק: אם לך היה מפעל והיית רוצה לקבל אדם לעבודה, אתה מאדם שהיה מסובך בפלילים מפחד, זה משהו מאוד טבעי.

שושי סוקניק: אתה לא יכול להאשים את המעסיק.

יחיאל חזן: סליחה, אמרה פה הנציגה של הרשות לשיקום האסיר שיש פה שיווק.

יחיאל חזן: האם משרד התעסוקה עושה שיווק בעניין הזה?

שושי סוקניק: אני רוצה לספר על משהו שאנחנו עשינו, הרי לא סתם אני יושבת כאן.

שושי סוקניק: אם יש ליווי לאותו משתמש מהרגע שהוא אומר רוצה אני, כי לא כולם רוצים, הליווי הוא מקיף, יותר מפונקציה אחת.

יחיאל חזן: את יכולה לדבר על הפרוייקט?

שושי סוקניק: אני אספר גם על הפרוייקט.

שושי סוקניק: הפרוייקט מאוד מדגיש כמה קשה לשקם אדם שמשתמש בסמים.

שושי סוקניק: אדם שמשת

שושי סוקניק: מש בסמים בדרך כלל לא מתחיל להשתמש בסמים בגיל 30.

שושי סוקניק: הוא מתחיל להשתמש בגיל 15, 16, וכשהוא כבר מגיע לגמילה שהוא כבר לא רוצה להשתמש בסמים, בן 25 הוא מהנגמלים הצעירים.

שושי סוקניק: הוא חסר כול, הוא לפחות עם אשה אחת שצריך לשלם מזונות, לפעמים זה גם שתיים ושלוש, עם ילדים, בית אין לו.

שושי סוקניק: אז כשהוא הולך לעבוד, הוא הרי גם לא משכיל, והוא עבר את המחסום של תעודת היושר, הוא מרוויח 2,800 לחודש.

שושי סוקניק: הוא לא יכול בכלל להתקיים, גם אם הוא עובד הוא לא יכול להתקיים, אין לו סיכוי, ותיכף הוא נופל.

שושי סוקניק: מה אנחנו אומרים.

שושי סוקניק: אנחנו חושבים שצריך לתת לו ליווי יותר מקיף, הוא צריך מישהו שילווה אותו, שיבדוק אותו בעבודה, שיעזור לו להסתדר בדירה איזשהי, שתהיה לו הטבה בשכר הדירה שיוכל לעמוד במשימות שעומדות בפניו, אחרת אין לו סיכוי בכלל להצליח.

שושי סוקניק: זה לא רק עבודה, עבודה היא חשובה, אבל זה לא רק עבודה.

שושי סוקניק: אם בחור כזה בא אליי ללשכת רווחה, אין לי מה לתת לו.

שושי סוקניק: אין לי מה לעשות איתו בכלל.

שושי סוקניק: אני לא יכולה לעבור את המחסום של תעודת יושר.

שושי סוקניק: זאת התכנית - זה היה בקריית ביאליק.

שושי סוקניק: בקריית ביאליק ראש העיר הקודם היה מנהל בית ספר לפני שהיה ראש עיר.

שושי סוקניק: חלק מתלמידיו חזרו אליו כאשר הוא היה ראש עיר.

שושי סוקניק: כשהם יצאו מבית סוהר, יצאו ממרכזי גמילה למיניהם, וביקשו עבודה בעיר.

אלי אפללו: מי זה ראש העיר בקריית ביאליק?

שושי סוקניק: היה דני זך.

שושי סוקניק: היום ד"ר רפי ורטהיימר.

שושי סוקניק: דני זך בזמנו היה מנהל בית ספר 20 שנה, אחר כך הלך להיות ראש עיר.

שושי סוקניק: כשהיה ראש עיר הגיעו אליו תלמידיו לשעבר, שהיו אנשים שנגמלו מסמים.

שושי סוקניק: הוא הסכים לקבל אותם לעבודה בעיר.

שושי סוקניק: הקפדנו מאוד שמי שמתקבל לעבודה זה לא מישהו שגמר תכנית גמילה של חודש, אלא מי שגמר כפר.

שושי סוקניק: כי מי שעובר גמילה של חודש הוא לא אדם שיש לו כישורי חיים ויכול לשרוד במקום עבודה.

שושי סוקניק: הם התקבלו לעבודה אחרי שהם עברו קהילה טיפולית.

שושי סוקניק: הם צמודים לעובדת סוציאלית בתוך לשכת הרווחה לשיחה שבועית שהם באים לדבר על הקשיים היום-יומיים שלהם.

שושי סוקניק: הם עוברים בדיקות שתן שבועיות, לא משנה שהם כבר חמש שנים גמולים.

שושי סוקניק: הם עדיין עוברים בדיקות שתן, והם מפחדים מבדיקות השתן האלה.

שושי סוקניק: אנחנו נתנו להם עבודה קבוצתית עם מכור לשעבר שעובד איתם על כל הקשיים שיש להם בתוך העבודה.

שושי סוקניק: אנחנו משתדלים שהם לא יעבדו שניים יחד.

שושי סוקניק: יש לנו הצלחה, מתוך 12 שהתקבלו 8 הם עובדי עירייה קבועים היום.

שושי סוקניק: ראש העיר כל כך התלהב מן העסק, שהזמין את ראשי הערים השכנות כדי להגדיל את זה.

שושי סוקניק: אף ראש עיר בסביבה לא הרים את הכפפה.

אלי אפללו: דיברתי עם ד"ר ורטהיימר, הוא הזמין אותי למפגש הזה כדי לנסות לשלב את זה בתוך השלטון המקומי.

אלי אפללו: אין קשר לתעסוקה, עובד נקיון זה עובד נקיון.

יחיאל חזן: לא נראה לי כל כך ורוד כל העניין בשלטון המקומי כי יש להם את הבעיות שלהם.

יחיאל חזן: פניתי לשר האוצר ואמרתי שהמדינה צריכה להשתתף בשכר של העובד הזה.

יחיאל חזן: כי הרי ממילא הוא עולה יקר למדינה, הוא גם פוגע בחברה, הוא גם פוגע במשפחתו, הוא גם פוגע בעצמו.

יחיאל חזן: אם המדינה השקיעה כל כך הרבה כסף כדי שהוא ישוקם, היא צריכה אולי לפחות להשקיע בשנתיים הראשונות שלו בתקציב' כדי שמצד אחד הוא ייצא לעבודה, יחזור למעגל העבודה, למעסיק יהיה כדאי להעסיק אותו.

יחיאל חזן: ואם בסופו של דבר הוא טוב למעסיק, המעסיק גם ישלם לו שכר מלא.

יחיאל חזן: בבקשה אדוני, נציג השלטון המקומי.

פיני קבלו: עסקתי בנושא הזה כ-30 שנה, אני מכיר את כל הבעיות, והבעיות הן קשות.

פיני קבלו: נכון שהמדינה משקיעה הרבה מאוד כסף בכל התהליך של הגמילה.

פיני קבלו: תמיד יש חשש של אותו נגמל, אותו אסיר שנמצא בגמילה ועומד להשתחרר, ביקרתי בבתי סוהר, הם תמיד היו אומרים אחרי שאני אהיה נקי, אני רוצה שתמצא לי עבודה.

פיני קבלו: הנושא של עבודה זה אחד הדברים המרכזיים שמחזירים אותם למעגל.

פיני קבלו: בעניין הזה אני חושב שיש כל כך הרבה משאבים, למדינה זה עולה.

פיני קבלו: אני יודע מה זה פירוק של משפחה שלמה שיש נגמל בתוכה.

פיני קבלו: זה לא רק הסביבה הקרובה שלו, של אשתו או של אחיו, אלא משפחה גדולה יותר נכנסת לתוך המעגל הזה, והיא נכנסת להרבה מאוד תסבוכות של כספים.

פיני קבלו: לכן אם מדינת ישראל לא תחייב, אנחנו כשלטון מקומי, ושוחחתי על כך גם עם יושב ראש השלטון המקומי, באתי כאן ואומר בדבריו, אנחנו מוכנים להיכנס לפרוייקט הזה ולהרחיב אותו בכל המקומות כפי שיש בקריית ביאליק.

פיני קבלו: לאנשים יש שם עבודה יוצאת מן הכלל, ויש תוצאות חיוביות לעניין הזה.

פיני קבלו: כשלטון המקומי בעניין הזה, אנחנו לא מוכנים להיות לבד.

פיני קבלו: לכן צריך לחוקק חוק, כפי שיש להבדיל בנכי צה"ל, במקומות עבודה שמחייב עד כמות מסויימת של עובדים לקחת נכי צה"ל, צריך לחייב שיתר הגופים הציבוריים במדינת ישראל שזאת תהיה חובתם, החל בביטוח לאומי, במס הכנסה ובגופים אחרים, שיקחו על עצמם גם כן חלק מהנושא הזה, כאשר הרשות תלווה ותפקח שאותו עובד במס הכנסה, או אותו עובד במתנ"ס, או אותו עובד בכל גוף אחר ציבורי, שיעשה את הפעמיים שתן בשבוע ואת הבדיקות האפשריות ואת הליווי האפשרי.

פיני קבלו: בכך גם מעודדים, ברגע שהוא יודע שהמדינה תדאג לו למקום עבודה, אנחנו גם מעודדים אותו ללכת לגמילה, הוא מאוד ירצה בעניין הזה.

פיני קבלו: ולכן בואו ניכנס לתכנית.

פיני קבלו: שמעתי איגום משאבים, אם תתחיל להתעסק עם איגום משאבים זה יקח עשר שנים.

פיני קבלו: אני מכיר את כל הגופים שעוסקים בזה.

פיני קבלו: אמרת נכון אדוני היושב ראש, כל אחד רוצה לשמור על הטריטוריה שלו, את המרווח שלו.

פיני קבלו: ולכן, מה שצריך לעשות זה בחקיקה שתחייב גם מפעלי תעשייה שנהנים מההקצבות שהמדינה מסייעת להם, שעל כל 100 עובדים יצטרכו לקחת עובד אחד או שני עובדים, והרשות מוכנה להיכנס לעניין הזה של הליווי, של הפיקוח, של בדיקות השתן על מנת לעודד.

אלי אפללו: הייתי רוצה לשאול שאלה שאני רוצה לשמוע את דעתכם, האם בפתרונות האלה שאנחנו נותנים, האם אנחנו בעצם לא מעודדים אנשים ללכת להשתמש בסמים, זו שאלה שמטרידה אותי.

אלי אפללו: זה שאנשים מתפלאים מהשאלה שלי, חשוב לי לדעת, אני לא יודע.

אלי אפללו: מותר לי לשאול את השאלה.

אלי אפללו: אם אנחנו באים לומר היום שיהיה להם כל מיני הטבות מיוחדות, יכול להיות שאני טועה לחלוטין, אבל זאת שאלה שהייתי רוצה לדעת.

אלי אפללו: חקיקה לא עוזרת.

אלי אפללו: אם אנחנו נחוקק חוק לתעשיינים שאין להם שום תלות, יש תעשיינים במרכז הארץ ובירושלים שלא מקבלים שום מענקים, רק בעזרת מה שאתם פועלים, ידידים.

אלי אפללו: חקיקה לא יכולה לעזור.

אלי אפללו: אנחנו מדברים על מה שקיים היום במרכז ההשקעות, להוסיף סעיפים.

איריס מורדקוביץ': הם לא צריכים הטבות, הם צריכים פתיחת דלת.

אלי אפללו: אנחנו לא מדברים על הטבות שיקבלו.

אלי אפללו: ההטבות שאנחנו נותנים היום לתעשייה - - -

שושי סוקניק: תתנו גם לרשויות מקומיות.

אלי אפללו: אין קשר לרשויות המקומיות.

אלי אפללו: אנחנו מדברים על תעשייה, שזה מה שאנחנו היום עושים במשרד התעסוקה, במשרד העבודה, במרכז ההשקעות.

אלי אפללו: שלושת הדברים האלה אני יכול לפתור היום בתקנות.

יחיאל חזן: אדוני סגן השר, הנה אני אומר לך כבר עכשיו, שאני קורא לך וקורא לממשלה להקים את האשכול הזה כדי שיהיה איגום משאבים.

יחיאל חזן: תיזום את העניין הזה, הרי לא יכול להיות שמצד אחד אנחנו נשמע שישנם פתרונות, ומצד שני בפועל אין פתרונות.

יחיאל חזן: יש מחסומים בפני האנשים האלה.

יחיאל חזן: אני חושב שמה שצריך לעשות, אני כיושב ראש הוועדה, לקיים דיון נוסף בחודש הקרוב.

יחיאל חזן: אני אודיע מראש מספיק זמן כדי שיבואו לכאן כולם, יציגו את התכנית, ונראה איך אני מחבר בין כל הקצוות כדי שבסופו של דבר לאותם נרקומנים שהם נקיים היום יהיה פתרון תעסוקתי.

יחיאל חזן: הדבר האחרון שנשאר לי זה לשאול את נציג האוצר, מה האוצר עושה באמת כדי לתת פתרון אמיתי.

יחיאל חזן: האם הפתרון שלכם הוא במסגרת של מה שאמר פה סגן השר?

יחיאל חזן: או האם ישנו במשרד מישהו, אני מבין שאתה רפרנט במשרד?

משה ברסימנטוב: רפרנט של רווחה ותעסוקה.

יחיאל חזן: אני רוצה לשמוע מה עשיתם עד היום, ומה אתם מתכוונים לעשות.

משה ברסימנטוב: התפקיד של משרד האוצר הוא בהתאם להחלטות הממשלה מדי שנה לתקציב הכולל, וההקצאה שלו בין המשרדים לבנות ביחד עם המשרדים את התקציב.

משה ברסימנטוב: החלטה של כל משרד כמה תקציב להקצות לתכניות כאלה או אחרות, בין השאר תכניות לנפגעי סמים היא החלטה של המשרד.

משה ברסימנטוב: לשמחתי אני יכול לומר, שבשנה-שנתיים האחרונות התקציב הכולל בטיפול לנפגעי סמים, לפחות בתחומים שאני מכיר ועוסק לא נפגע, אולי אפילו אף גדל.

משה ברסימנטוב: לאחרונה גם הגיעו כמו שצויין פה משרדי הרווחה והתמ"ת להסדר תקציבי שמאפשר החזרה של פעילויות הכשרה מקצועית לנוער, נדרש עוד איזשהו מאמץ קטן מצד שני המשרדים על מנת לאפשר הרחבה.

יחיאל חזן: אתה יכול להגיד לי ברשותך, מה התקציב לשנת 2005, כי אני יודע שהרי זה מועתק ל-2006 עם עלייה מסויימת.

יחיאל חזן: היה בעניין של קידום תעסוקה לנפגעי סמים?

משה ברסימנטוב: זה לא נתון שאני יכול לשלוט בו.

משה ברסימנטוב: אני גם לא חושב שהנתון הזה הוא צבוע, כלומר מסומן ברמה תקציבית.

יחיאל חזן: אולי זאת הבעיה העיקרית שהכספים לא צבועים.

יחיאל חזן: אם הכסף היה צבוע, אולי היה באמת מי שהיה חייב לקיים את ההחלטה של התקציב, כדי שבאמת יהיה פתרון תעסוקתי לנרקומנים נקיים.

משה ברסימנטוב: אני אומר שוב.

משה ברסימנטוב: יכול להיות שיש בעייה כזאת.

משה ברסימנטוב: אנחנו כמשרד אוצר ברזולוציה שלנו, אנחנו לא צובעים בתקציב, למשל הרשות לשיקום האסיר, כמה כסף הולך לטיפול בחזרה לעבודה, בטח לא של נפגעי סמים.

משה ברסימנטוב: זו חלוקה תקציבית שהרשות מחליטה, אותו דבר משרד הרווחה, אותו דבר משרד התמ"ת.

משה ברסימנטוב: אפשר לבחון את התקציבים האלה על מנת לדעת את ההיקף התקציבי.

משה ברסימנטוב: יש מיזם תעסוקה של הג'ויינט בשיתוף עם הממשלה.

יחיאל חזן: יש תכנית.

יחיאל חזן: אל תגיד שקיים מיזם.

משה ברסימנטוב: מיזם תעסוקה יש, במסגרתו תהיה תכנית שנועדה לתת מענה גם לזה.

משה ברסימנטוב: בקשר להצעות שהעלה סגן השר, פה אני חייב לומר, שמסלול תעסוקה והעתקת מפעלים אלה תכניות שאני לא עוסק בהן.

משה ברסימנטוב: סגן השר מכיר את הצוות באגף התקציבים, אני מניח שהוא ידון על זה איתם ישירות.

משה ברסימנטוב: ישנם מסלולים של משרד התמ"ת שסגן השר ציין, וציינה האגף להכשרה מקצועית.

משה ברסימנטוב: האגף יכול לפעול, הוא לא צריך את עזרתנו בנושא.

אלי אפללו: אנחנו מקבלים גיבוי חיובי מאוד מהאוצר.

אלי אפללו: משרדים אחרים אולי התפלאו בעניין הזה.

אלי אפללו: אנחנו מקבלים דווקא עידוד ממשרד האוצר, יש לציין זאת אדוני היושב ראש.

יחיאל חזן: אני רוצה לסכם ולומר, שאני כיושב ראש הוועדה אקיים דיון נוסף במהלך החודש הבא כדי לראות איך אנחנו מקימים אשכול ואיגום משאבים על מנת לתת פתרון הולם וראוי לאותם נרקומנים נגמלים כדי שבסופו של דבר מדינת ישראל של היום תעשה את הכל, מצד אחד לעזור לאותם נרקומנים נגמלים, ומצד שני תעזור לחברה כדי שכמה שיותר אנשים יחזרו למעגל העבודה.

יחיאל חזן: כמובן שהדיון יהיה ברמה של מנכ"לים, ואני גם כמובן אפנה לשרים ולסגני השרים.

יחיאל חזן: תודה רבה לכולם.

יחיאל חזן: (הישיבה נעולה)